Trei percheziţii în Bucureşti şi Argeş la persoane bănuite de contrabandă cu amortizoare pentru arme

Poliţişti din cadrul Direcţiei Arme, Explozivi şi Substanţe Periculoase efectuează, miercuri, trei percheziţii domiciliare, în municipiul Bucureşti şi în judeţul Argeş, la persoane bănuite de contrabandă cu amortizoare pentru arme, transmite Agerpres.

Acţiunea se desfăşoară în cadrul Operaţiunii SILENCER 2020, în cooperare cu Poliţia Germană, în vederea scoaterii din circuitul ilegal a unor dispozitive interzise la deţinere (amortizoare de zgomot), introduse în România prin contrabandă calificată, informează reprezentanţi ai Inspectoratului General al Poliţiei Române (IGPR).

Potrivit sursei citate, operaţiunea se desfăşoară împreună cu poliţişti din cadrul IPJ Argeş şi beneficiază de sprijinul de specialitate al Direcţiei Operaţiuni Speciale, al Institutului Naţional de Criminalistică şi al luptătorilor SIAS din cadrul IGPR.